Tinongtong ni Jesos naychirin a kāna,
“Yaken oyod a atngeh no ōbas,
as si Āmang ko,
iyaw mangay-aywanaw sya.
Do kāda yangaw a abos asi,
langtesen Āmang ko a pakarohen.
Kāda yangaw a myan so asi,
ki salingsingan na tan arwāro paw asi na.
Ki inyo yangaw ko,
as kan nasalingsingan kamo na a maynamot do nakapanganohed nyowaya do chirin ko a innanawo ko.
On,
masisīta a nāw nyo dyaken kan nāw ko dyinyo.
Ta no yangaw,
ki makapay-asi aba,
an dyi na nāw a machirapa do atngeh naw.
Komwan kamo,
ta makapay-asi kamo aba do kapanganohed nyo an machisyay kamo dyaken.
“On,
yaken atngeh no ōbas,
as yangaw kamo.
No tawo a nāw na dyaken kan nāw ko dya,
makapayparo so asi na do kapanganohed na.
Oyod nyaya a makaparin kamo aba so aran āngo an abo ako dyinyo.
No maskeh a nāw na dyaken,
ki akmas no nayapasaw a yangaw a naipoha.
Anchan nahoto nayapas saya yangaw,
makalawop sa a masosohan.
Ki an nāw nyo dyaken kan nāw no chirin kwaya do aktokto nyo a anohdan nyo,
aran āngo a akdawen nyo do Dyos,
ki maitoroh anchi dyinyo.
Nyaw pakaidayāwan Āmang ko an mapayparo nyo asi no kapanganohed nyo,
kan nawri paw pakaboyan a inyo nanawhen ko.
Akmas kadaw dyaken Āmang ko,
komwan kadaw ko dyinyo.
On,
masisīta a nāw kamo na pakono do adaw ko dyinyo!
Pachisyayan nyo abaw adaw ko dyinyo an anohdan nyo saw bilbilin kwaya dyinyo.
Ta aran yaken,
anohdan ko bilbilin ni Āmang ko kan nāw ko do kadaw na dyaken.
Naibahey ko dyinyo tabo nyaya tan myan dyinyo soyot a akmas soyotaya a myan dyaken,
kan maypataywaraw kasoyot nyo.
“Ki nyaw no bilin ko dyinyo:
Machita a nāw nyo a madaw do katakatayisa dyinyo a akmas kadaw kwaya dyinyo.
Aryoriw mangamangay pa a adaw no tawo kan mangiparawataw so byay na tan mabyay saw sīt na?
Inyo sīt ko an onotan nyo saw inbilin kwaya dyinyo.
Tobotoboyen pabaw pangibidangan ko dyinyo.
Ta no tobotoboyen,
ki chapatak nabaw myan do aktokto no āmo na,
basbāli a ibidang koynyo a sīt ko,
ta tabo nadngey ko saw di Āmang ko,
ki inpakatoneng ko na dyinyo.
Inyo abaw namidi dyaken,
basbāli a yaken namidi dyinyo,
kan inkeddeng koynyo a mangay a may-asi so āro a mapanganohed nyo a tawotawo.
Siraw nya saya asi,
ki marārayaw saba.
Tan komwan,
itoroh anchi dyinyo ni Āmang no aran āngo a akdawen nyo a maynamot do kapanganohed nyowaya dyaken.
On,
nyaw no bilin ko dyinyo:
Machita nāw nyo a madaw do katakatayisa dyinyo.”
Nyaw binata ni Jesos dyira.